কলম্বাসের জন্ম ইতালির জেনোয়াতে। জেনোয়া তখন ইতালির বিখ্যাত নৌবন্দর। সেখানেই তার নাবিকবিদ্যার হাতে খড়ি। কিন্তু তার ভাবনাটি বাস্তবে রূপ দিতে হলে যে পরিমাণ অর্থকড়ির প্রয়োজন, জেনোয়া থেকে তা সংগ্রহে ব্যর্থ হয়ে ধর্না দিলেন ইংল্যান্ড, ফ্যান্স, জার্মানির রাজ দরবারে। কোথাও সুবিধা করতে না পেরে অবশেষে পর্তুগালে। সাক্ষাৎ করলেন রাজা দ্বিতীয় জনের সাথে। রাজাকে তিনি বুঝালেন তার পরিকল্পনার কথা, আর চাইলেন প্রয়োজনীয় জাহাজ আর লোকবল। মুগ্ধ ও উত্তেজিত রাজা তাকে বললেন, আমি রাজি, তুমি আগামীকাল এসো। রাজা তার পারিষদবর্গের কাছে মতামত চাইলেন, তারা যুক্তি সহকারে প্রস্তাবটির অসারতা সম্পর্কে রাজাকে বুঝিয়ে বললেন। পরদিন যখন কলম্বাস এলেন, রাজা তাকে বললেন, দেখো, তুমি তো বললে যে পৃথিবী চ্যাপ্টা নয়, গোলাকার। কিন্তু ধরো, যদি পৃথিবীটা গোলাকার না হয়ে চ্যাপ্টাই হয়, তাহলে আমার জাহাজ লোকলস্কর এসব নিয়ে তুমি কোথায় গিয়ে বেঘোরে প্রাণ হারাবে বলতে পারো? না বাপু, জেনে বুঝে এত টাকা পয়সা পানিতে ফেলার মতো বোকা আমি নই। আর তোমাকেও বলি, জেনোয়ায় তো শুনেছি ভালো তাঁতের কাজ হয়, তুমি বরং এসব বাদ দিয়ে তাঁত চালাও গিয়ে। আশাহত কলম্বাস এসব কথা শুনে দমে যাওয়ার কথা, তাই না?